गल्त के ऐ—ते ठीक के ऐ ? ऐदा फैसला कुन करै सुशमा ! अस लोक उमरी च बड्डे आं, असें दुनियां दी ए खेड मती दिक्खी दी ऐ, अस अपने अनुभवें गी सामनै रक्खियै जड़ी गल्ल आखने आं, ओ तुस जुआन लो पसिंद नेईं करदे। तुस आखदे ओ—तजरबा कोई चीज नेईं, ते तुस जिस बेल्लै अपने जोस ते उत्साह गी अपनी अकली दी गै लो समझन लगी पौंदे ओ, तां असे लोकें गी हासा आई जन्दा ऐ। तेरे डैडी आखदे न उस जागतै च ऐब-दोश भाएं कोई नेईं होग, पर गुण बी ते कोई नेईं। जीवन दे खाके च रंग भरने आली कोई खास गल्ल ओद च नेईं—बस ओ ते सिर्फ ‘सो,सो’ ऐ। तेरे डेडी दी ए गल्ल ते ठीक ऐ नां सुशमा ! भावुकता च चमक मती हुन्दी ऐ, पर ओदी उमर किज बी नेईं, ते जीबन इक ‘शार्टं स्टोरी’ नईं—कोई कहानी नेईं, ए इक उपन्यास ऐ। इक केन्द्र बिंदू पर नजर रक्खियै क्हानी भाएं बना जा, पर उपन्यास दी रूप-रेखा बिंद धीरज मगदी ऐ, दूर अदेश दी लोड़ हुन्दी ऐ उस रूपरेखा गी बनानी आस्तै। ए कोई स्टेज दा ड्रामा बी नेईं ऐ बेटी—इक राती दी ट्रैजड़ी जां इक रातीं दी कामेडी ! सुशमा ! तूं चली कुत्थें ?